
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Aivars Smagars kā patērētāju interešu pārstāvis un Ingus Rūtiņš kā komersantu interešu pārstāvis, izskatīja rakstveida procesā strīdu starp patērētāju un sabiedrību ar ierobežotu atbildību “Baltic Aliance” (turpmāk – sabiedrība) saistībā ar lietotas automašīnas atbilstību līguma noteikumiem.

No lietā esošajiem materiāliem izriet, ka patērētājs 2025. gada 18. decembrī iegādājās no sabiedrības lietotu automašīnu Volvo XC60 par pirkuma cenu 11700,00 EUR. 
2025. gada 20. decembrī patērētājs vērsās pie sabiedrības ar pretenziju, norādot uz iespējamu automašīnas nobraukuma neatbilstību faktiskajam nobraukumam un pieprasot samazināt automašīnas cenu par 3000,00 EUR. 
Sabiedrība ar 2025. gada 30. decembra atbildi prasību neatzina, norādot, ka tai nebija informācijas par iespējamu nobraukuma manipulāciju, ka informācija par automašīnas nobraukumu tika balstīta uz CSDD tehniskās apskates datiem, un ka tā neapstrīd pašu nobraukuma neatbilstības faktu.
Komisija, izvērtējot lietā esošos dokumentus, konstatē, ka automašīnas faktiskais nobraukums pārdošanas brīdī bija būtiski lielāks nekā patērētājam norādītais. No lietā iesniegtajiem ārvalsts tehniskās apskates datiem izriet, ka automašīnas nobraukums jau pirms pārdošanas bija ievērojami lielāks nekā pirkuma brīdī deklarētais nobraukums. Komisija konstatē, ka saskaņā ar ārvalsts tehniskās apskates datiem automašīnas nobraukums 2025. gada 12. aprīlī bija 353 309 km, savukārt pārdošanas brīdī patērētājam tika norādīts 257 274 km nobraukums. Šo apstākli pēc būtības neapstrīd neviena no pusēm. Tādēļ Komisija secina, ka patērētājam tika sniegta nepatiesa informācija par vienu no automašīnas būtiskākajām īpašībām, kas ietekmē tās nolietojumu, tehnisko stāvokli un tirgus vērtību.
Komisija konstatē, ka sabiedrība nav iesniegusi nekādus pierādījumus, kas apliecinātu, ka patērētājs pirms pirkuma būtu informēts par patieso automašīnas nobraukumu. Gluži pretēji, pirkuma brīdī tika sniegta informācija par mazāku nobraukumu, kas ietekmē preces vērtību un patērētāja lēmumu to iegādāties.
Komisija norāda, ka sabiedrībai pirms preces pārdošanas bija pienākums nodrošināt patērētājam pilnīgu un patiesu informāciju par automašīnas būtiskajām īpašībām, tostarp nobraukumu, lai patērētājs varētu pieņemt informētu lēmumu. Komisija nepiekrīt sabiedrības argumentam, ka atbildība nepastāv tādēļ, ka sabiedrībai nebija zināms par nobraukuma manipulāciju. Patērētāju tiesību aizsardzības likums (turpmāk – PTAL)  paredz pārdevēja atbildību par preces atbilstību līguma noteikumiem neatkarīgi no tā, vai pārdevējs zināja par neatbilstības esamību.
Komisija skaidro, ka saskaņā ar PTAL 14. panta pirmās daļas 1. punktu prece uzskatāma par līguma noteikumiem neatbilstošu, ja tā neatbilst pārdevēja sniegtajam preces aprakstam, norādītajam preces veidam, kvalitātei un citām būtiskām iezīmēm. Ņemot vērā, ka patērētājam tika sniegta nepatiesa informācija par automašīnas nobraukumu, secināms, ka prece neatbilda līguma noteikumiem.
Komisija norāda, ka saskaņā ar PTAL 28. panta piekto daļu patērētājs ir tiesīgs pieprasīt samērīgu cenas samazinājumu, ja pārdevējs nav novērsis preces neatbilstību un neatbilstību nav iespējams novērst. Komisija konstatē, ka konstatēto neatbilstību – sagrozītu nobraukumu – objektīvi nav iespējams koriģēt vai novērst, līdz ar to patērētājam ir tiesības prasīt cenas samazinājumu.
Komisija ņem vērā, ka faktiskā un deklarētā nobraukuma starpība ir būtiska un pārsniedz 96 000 km. Šāda starpība būtiski ietekmē automašīnas tirgus vērtību, nolietojuma pakāpi un patērētāja lēmumu iegādāties transportlīdzekli par konkrēto cenu. Ņemot vērā, ka faktiskā un deklarētā nobraukuma starpība pārsniedz 96 000 km un veido vairāk nekā ceturtdaļu no patērētājam deklarētā nobraukuma, Komisija secina, ka šāda neatbilstība būtiski samazina automašīnas tirgus vērtību. Ņemot vērā automašīnas iegādes cenu 11 700 EUR un patērētāja prasījumu, Komisija uzskata, ka 3000 EUR cenas samazinājums ir samērīgs.
Ņemot vērā minēto, Komisija, pamatojoties uz Patērētāju tiesību aizsardzības likuma 14.panta pirmās daļas 1.punktu, 26.3 panta pirmo daļu, 26.4 panta pirmo un otro daļu, 26.11 panta pirmo daļu un 28.panta piekto daļu

nolemj:
apmierināt patērētājas prasījumu.
Uzdot sabiedrībai ar ierobežotu atbildību “Baltic Aliance” samazināt automašīnas cenu un izmaksāt patērētājam 3000,00 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Marta Urbāne

